b"\n_START_ARTICLE_\nPAOK Sal\xc3\xb2nica FC\n_START_SECTION_\nHist\xc3\xb2ria\n_START_PARAGRAPH_\nEl PAOK \xc3\xa9s el continuador de l'hist\xc3\xb2ric Hermes Sports Club (grec modern: \xce\x95\xcf\x81\xce\xbc\xce\xae\xcf\x82 - Ermis), que havia estat format el 1875 per la comunitat grega de Pera, un districte de Constantinoble. Quan la comunitat grega fou expulsada de Turquia, despr\xc3\xa9s de la guerra grecoturca (1919-1922), aquest club fou fundat a Sal\xc3\xb2nica pels exiliats grecs el 28 d'abril de 1926._NEWLINE_El primer partit del club fou contra l'Iraklis Thessaloniki el 26 de juliol de 1925 (vict\xc3\xb2ria per 2-1). Dues setmanes m\xc3\xa9s tard va perdre enfront del seu m\xc3\xa0xim rival ciutad\xc3\xa0, Aris, per 5 a 2. El 12 de desembre de 1930 va inaugurar el seu estadi de futbol de Syntrivaniou._NEWLINE_Fins al 20 de mar\xc3\xa7 de 1929 hi havia dos clubs rivals formats per refugiats de Constantinoble, el PAOK i l'AEK Thessaloniki, que havia estat fundat el 1924-25. Ambd\xc3\xb3s clubs es fusionaren per iniciativa del Dr. Musa el 1929._NEWLINE_L'\xc3\xa8poca daurada del club s'inici\xc3\xa0 el 1953. L'equip guany\xc3\xa0 el campionat de Sal\xc3\xb2nica tres anys consecutius convertint-se en un dels m\xc3\xa9s importants del pa\xc3\xads. En destac\xc3\xa0 la trinca formada per Yientzis, Kouiroukidis i Papadakis. L'any 1957 el club s'embranc\xc3\xa0 en la construcci\xc3\xb3 d'un nou estadi al barri de Tumba. Aquest fou inaugurat el 6 de setembre de 1959. El club, a m\xc3\xa9s, ingress\xc3\xa0 a la primera divisi\xc3\xb3 grega, just creada aquell any._NEWLINE_Despr\xc3\xa9s d'uns anys de foscor, el club ressorgeix als anys 70. Aquests anys el club guanya una lliga 1976 i dues copes 1972 i 1974, a m\xc3\xa9s d'esdevenir un s\xc3\xadmbol contra la dictadura feixista del pa\xc3\xads. La segona lliga per al club arrib\xc3\xa0 el 1985. Els darrers anys el club ha guanyat dues noves copes de Gr\xc3\xa8cia, els anys 2001 i 2003."